Priekšlikums PADOMES LĒMUMS par nostāju, kas Eiropas Savienībai jāieņem ES un ICAO Apvienotajā komitejā attiecībā uz Lēmumu pieņemt pielikumu par aviācijas drošību, ko pievieno Sadarbības memorandam starp Eiropas Savienību un Starptautisko Civilās aviācijas organizāciju, ar ko paredz sistēmu ciešākai sadarbībai /* COM/2012/0457 final - 2012/0222 (NLE) */





PASKAIDROJUMA RAKSTS 1. PRIEKŠLIKUMA KONTEKSTS 1.1. Sadarbības memoranda pielikums par aviācijas drošību — Kādi ir tā mērķi? Starptautiskā Civilās aviācijas organizācija (ICAO) ir ANO specializēta aģentūra, kas darbojas kā civilās aviācijas pasaules mēroga forums. ICAO darbojas, lai īstenotu tās redzējumu par civilās aviācijas drošu, neapdraudētu un ilgtspējīgu attīstību, īstenojot tās dalībvalstu sadarbību. ICAO juridiskais pamats ir 1944. gada Čikāgas Konvencija par starptautisko civilo aviāciju. Pašlaik ICAO piedalās 191 valsts. Eiropas Savienība cieši sadarbojas ar ICAO. Pirmkārt, Savienības kompetencē ir vairums Čikāgas konvencijas aspektu; ICAO īsteno politiku lidojumu drošības, aviācijas drošības, vides un gaisa satiksmes pārvaldības jomā. Otrām kārtām, ICAO standarti un prasības veido ES tiesību aktu pamatu. Turklāt starptautiskie standarti, piemēram, aviācijas drošības jomā, ir pārņemti ES tiesību aktos. Tāpēc ES ir svarīgi iesaistīties ICAO darbā un politikas veidošanā, lai dotu savu artavu stabilas aviācijas politikas veidošanā globālā mērogā. Svarīga ir arī Eiropas civilās aviācijas nozares konkurētspēja. Tas ir iemesls, kāpēc ICAO darbībās ir aktīvi iesaistījušies arī citi pasaules mēroga aviācijas jomas dalībnieki. ES un ICAO ir noslēgušas sadarbības memorandu (SM), kas nodrošina stabilu satvaru sadarbībai[1]. Sadarbības memorandā drošība ir identificēta kā viena no tām jomām, kurā būtu jāizveido memoranda pušu sadarbība un kura būtu jāizvērš, pieņemot speciālu SM pielikumu par aviācijas drošību. Pielikums sekmētu starptautiskās aviācijas drošību, un tajā tiek izklāstītas jomas sadarbībai, kura cita starpā tiks īstenota, veicot attiecīgu drošības informācijas apmaiņu, norīkojot speciālistus un finansējot konkrētus ar drošību saistītus pasākumus. Pielikums par aviācijas drošību ir jau izstrādāts, un ir paredzēts izstrādāt arī pielikumus par vidi un gaisa satiksmes pārvaldību. Pielikums par aviācijas drošību attiecīgi ir otrais saprašanās memoranda pielikums. Pieņemot pielikumu par aviācijas drošību, netiek skartas ES dalībvalstu tiesības un saistības saskaņā ar Čikāgas konvenciju vai attiecības starp ES dalībvalstīm un ICAO, kas izriet no dalībvalstu dalības ICAO. 1.2. Procedūras jautājumi Komisija 2009. gada 17. decembrī saņēma Padomes pilnvarojumu risināt sarunas par sadarbības memorandu. Kad ES bija šo sadarbības memorandu parakstījusi[2] un noslēgusi[3], tas 2012. gada 29. martā stājās spēkā pēc tam, kad puses bija paziņojušas, ka to attiecīgās iekšējās procedūras, kas nepieciešamas, lai memorands stātos spēkā, ir pabeigtas. Līguma par Eiropas Savienības darbību 218. panta 9. punktā ir noteikts, ka Padome pēc Komisijas priekšlikuma pieņem lēmumu, ar ko nosaka nostāju, kas Savienības vārdā jāieņem ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām. Padomes Lēmumā 2012/243/ES[4] par to, lai noslēgtu Sadarbības memorandu starp Eiropas Savienību un Starptautisko Civilās aviācijas organizāciju, 3. pantā ir paredzēts, ka Padome nosaka to, kāda nostāja Savienībai jāieņem Apvienotajā komitejā, kas izveidota atbilstīgi sadarbības memoranda 7.1. punktam, attiecībā uz jaunu memoranda pielikumu un tā grozījumu pieņemšanu, kā noteikts memoranda 7.3. punkta c) apakšpunktā. Tālab, attiecīgi, ir nepieciešams Padomes lēmums par to, kāda nostāja ES jāieņem Apvienotajā komitejā attiecībā uz lēmumu pieņemt pielikumu par aviācijas drošību. 1.3. Atbilstība pārējiem ES politikas virzieniem un mērķiem Pielikums par aviācijas drošību, šajā jomā iedibinot oficiālu sadarbību starp ICAO un ES, veicinās Eiropas aviācijas ārējās politikas pamatmērķu īstenošanu. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Sarunu gaitā dalībvalstis tika regulāri informētas. 3. PRIEKŠLIKUMA JURIDISKIE ASPEKTI 3.1. Ierosināto pasākumu kopsavilkums Pielikums par aviācijas drošību pastiprinās sadarbību ar ICAO nolūkā nodrošināt diskusiju forumu aviācijas drošības jautājumos, apmainīties ar attiecīgo drošības informāciju, sekmēt drošības pasākumus un reģionālo sadarbību, kā arī norīkot speciālistus. 3.2. Juridiskais pamats Līguma par Eiropas Savienības darbību 100. panta 2. punkts saistībā ar 218. panta 9. punktu. 3.3. Subsidiaritātes princips Vienošanās attiecas uz jautājumiem, kuros ES ir kompetence un kuros ES līmenī ir jāuztur attiecības ar ICAO. 3.4. Proporcionalitātes princips Tikai šāda vienošanās spēj apkopot ES centienus un nodrošināt labāku koordināciju starp dalībvalstīm. 4. IETEKME UZ BUDŽETU Pielikums par aviācijas drošību budžetu neietekmē[5]. 2012/0222 (NLE) Priekšlikums PADOMES LĒMUMS par nostāju, kas Eiropas Savienībai jāieņem ES un ICAO Apvienotajā komitejā attiecībā uz Lēmumu pieņemt pielikumu par aviācijas drošību, ko pievieno Sadarbības memorandam starp Eiropas Savienību un Starptautisko Civilās aviācijas organizāciju, ar ko paredz sistēmu ciešākai sadarbībai EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Padomes 2012. gada 8. marta Lēmums 2012/243/ES par to, lai noslēgtu Sadarbības memorandu starp Eiropas Savienību un Starptautisko Civilās aviācijas organizāciju, ar ko paredz sistēmu ciešākai sadarbībai, un par attiecīgas procesuālās kārtības noteikšanu[6] (turpmāk tekstā — „sadarbības memorands”), stājās spēkā 2012. gada 29. martā. (2) Saskaņā ar sadarbības memoranda 7. panta 3. punkta c) apakšpunktu Apvienotā komiteja, kas izveidota ar sadarbības memoranda 7. panta 1. punktu, var pieņemt sadarbības memoranda pielikumus. (3) Tādēļ ir lietderīgi definēt nostāju, kas Eiropas Savienībai jāieņem Apvienotajā komitejā attiecībā uz pielikuma par aviācijas drošību pieņemšanu un pievienošanu sadarbības memorandam, IR PIEŅĒMUSI ŠO LĒMUMU. 1. pants Šim lēmumam pievienotais ES un ICAO Apvienotās komitejas lēmuma projekts ir pamatā nostājai, kura Eiropas Savienībai ir jāieņem ES un ICAO Apvienotajā komitejā, kā minēts 7. panta 3. punkta c) apakšpunktā Sadarbības memorandā starp Eiropas Savienību un Starptautisko Civilās aviācijas organizāciju, ar ko paredz sistēmu ciešākai sadarbībai (sadarbības memorands), lai pieņemtu sadarbības memoranda pielikumu par aviācijas drošību. 2. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs 1. PIELIKUMS PROJEKTS ES UN ICAO APVIENOTĀS KOMITEJAS LĒMUMS (… gada …) par to, lai pieņemtu pielikumu par aviācijas drošību Sadarbības memorandam starp Eiropas Savienību un Starptautisko Civilās aviācijas organizāciju, ar ko paredz sistēmu ciešākai sadarbībai ES UN ICAO APVIENOTĀ KOMITEJA, ņemot vērā Sadarbības memorandu starp Eiropas Savienību un Starptautisko Civilās aviācijas organizāciju, ar ko paredz sistēmu ciešākai sadarbībai („ICAO sadarbības memorands”), un jo īpaši tā 7. panta 3. punkta c) apakšpunktu, tā kā: ir lietderīgi ICAO sadarbības memorandā iekļaut pielikumu par aviācijas drošību, IR PIEŅĒMUSI ŠO LĒMUMU. 1. pants Ar šo tiek pieņemts šā lēmuma pielikums, kas ir ICAO sadarbības memoranda neatņemama sastāvdaļa. 2. pants Šis lēmums stājas spēkā tā pieņemšanas dienā. Sagatavots ES un ICAO Apvienotās komitejas vārdā — priekšsēdētāji 2. PIELIKUMS „II PIELIKUMS — AVIĀCIJAS DROŠĪBA 1. Mērķi 1.1. Puses vienojas sadarboties aviācijas drošības jomā atbilstīgi sadarbības memorandam (SM) starp Eiropas Savienību un Starptautisko Civilās aviācijas organizāciju (ICAO), kas parakstīts 2011. gada 28. aprīlī Monreālā un 2011. gada 4. maijā Briselē. 1.2. Saskaņā ar savu apņemšanos — sasniegt atbilstošu un ilgtspējīgu aviācijas drošības līmeni globālā mērogā, jo īpaši īstenojot ICAO standartus un ieteicamo praksi (SARP), — Puses, izvērsdamas darbību aviācijas drošības jomā, vienojas cieši sadarboties. 2. Darbības joma 2.1. Lai virzītos uz 1. punktā norādītajiem mērķiem, Puses vienojas sadarboties šādi: a) izvēršot regulāru dialogu par aviācijas drošības jautājumiem, par ko ir abpusēja interese; b) regulāri apmainoties ar attiecīgo aviācijas drošības informāciju saskaņā ar spēkā esošajiem noteikumiem; c) piedaloties pasākumos aviācijas drošības jomā; d) attiecīgā gadījumā analizējot valstu atbilstību ICAO standartiem un ieteicamajai praksei, kā arī to, vai tās faktiski īsteno aviācijas drošības uzraudzības sistēmu; e) pārraugot ES valstu atbilstību ICAO standartiem un ieteicamajai praksei, kā arī to, vai tās faktiski īsteno aviācijas drošības uzraudzības sistēmu; f) turpinot sadarboties regulatīvos un standartu noteikšanas jautājumos; g) izstrādājot un nodrošinot tehnisko palīdzību; h) veicinot reģionālo sadarbību; i) veicot speciālistu apmaiņu, kā arī j) nodrošinot apmācību aviācijas drošības jautājumos. 3. Īstenošana 3.1 Puses var izstrādāt sadarbības kārtību, kurā precizē savstarpēji apstiprinātus mehānismus un procedūras, kas nepieciešamas, lai efektīvi īstenotu sadarbību 2.1. pantā minētajās jomās. Šo sadarbības kārtību pieņem Apvienotā komiteja. 4. Dialogs 4.1. Puses regulāri rīko sanāksmes un/vai telekonferences, lai apspriestu aviācijas drošības jautājumus, par ko ir abpusēja interese, un vajadzības gadījumā koordinētu darbības. 5. Dalīšanās ar aviācijas drošības informāciju, pētījumiem/apsekojumiem un analīzi 5.1. Neatkarīgi no piemērojamajiem noteikumiem puses izveido sadarbības kārtību, kurā tiek precizēts, ar kādu informāciju un analīzes rezultātiem var savstarpēji dalīties, pamatojoties uz informāciju, kuru apkopojušas to attiecīgās revīzijas un inspekciju programmas, kā arī informācijas apmaiņas mehānismu, lai garantētu no otras puses saņemtās informācijas konfidencialitāti saskaņā ar saprašanās memoranda 6. pantu. 5.2. Puses sadarbojas aviācijas drošības pasākumos, apmainoties ar saistošiem un attiecīgiem datiem, pētījumiem, apsekojumiem, informāciju un dokumentāciju, kā arī savstarpēji atvieglinot piedalīšanos sanāksmēs. 6. Līdzdalība pasākumos aviācijas drošības jomā 6.1. Lai īstenotu šo pielikumu, katra puse attiecīgi aicina otru pusi saskaņā ar iedibinātajiem noteikumiem un procedūrām piedalīties ar aviācijas drošību saistītos pasākumos un sanāksmēs, lai nodrošinātu ciešu sadarbību un koordināciju. Šādas dalības noteikumus paredz sadarbības kārtībā, par ko puses vienojas. 7. Regulatīvie jautājumi 7.1. Katra puse nodrošina, lai otra puse tiktu pastāvīgi informēta par visiem tās attiecīgajiem likumiem, noteikumiem, standartiem, prasībām un ieteicamo praksi, kas var skart šā pielikuma un visu tā grozījumu īstenošanu. 7.2. Puses laikus paziņo viena otrai par visiem ierosinātajiem grozījumiem to attiecīgajos likumos, noteikumos, standartos, prasībās un ieteicamajā praksē, ciktāl šie grozījumi var ietekmēt šo pielikumu. 7.3. Lai panāktu aviācijas drošības noteikumu un standartu globālu saskaņotību, puses dažādos noteikumu izstrādes un SARP veidošanas posmos informē viena otru par tehniskiem regulatīviem jautājumiem aviācijas drošības jomā un vajadzības gadījumā tiek aicinātas piedalīties attiecīgo tehnisko struktūru darbā. 7.4. Puses laikus sniedz viena otrai informāciju par lēmumiem un ieteikumiem, kas ietekmē aviācijas drošību. 7.5. ES vajadzības gadījumā iesaistās dialogā ar ICAO, lai sniegtu tehnisku informāciju tādos gadījumos, kad, piemērojot ES tiesību aktus, rodas jautājumi, kas saistīti ar atbilstību ICAO standartiem un ieteicamajai praksei. 8. Tehniskā palīdzība 8.1. Puses koordinē valstīm sniegto palīdzību, cenšoties nodrošināt resursu efektīvu izmantošanu un izvairīties no centienu dublēšanās, un apmainās ar informāciju par tehniskās palīdzības projektiem un programmām, kas saistītas ar aviācijas drošību. 8.2. Puses cieši sadarbojas, palīdzēdamas ES dalībvalstīm un citām valstīm, ja to uzskata par nepieciešamu, lai uzlabotu līmeni, kādā šajās attiecīgajās valstīs faktiski tiek īstenoti valsts drošības uzraudzības sistēmu kritiskie elementi, un to atbilstību ICAO standartiem un ieteicamajai praksei. Šāda sadarbība ietver informācijas apmaiņu, dialoga veicināšanu starp attiecīgajām pusēm un visu tehniskās palīdzības darbību koordinēšanu, bet ne tikai. 9. Reģionālā sadarbība 9.1. Puses piešķir prioritāti darbībām, kuru mērķis ir paātrināt SARP īstenošanu, ja reģionāla mēroga pieeja dod iespēju uzlabot rentabilitāti, uzraudzības un/vai standartizācijas procesus. 10. Speciālistu palīdzība 10.1. Neskarot speciālistu palīdzības shēmas, kas izveidotas ārpus šā pielikuma piemērošanas jomas, puses tiecas nodrošināt, ka speciālisti ar tehniskām zināšanām attiecīgajās aviācijas drošības jomās pēc pieprasījuma ir viens otra rīcībā, lai pildītu uzdevumus un piedalītos darbībās, kas ietilpst šā pielikuma piemērošanas jomā. Šādas speciālistu palīdzības nosacījumus precizē sadarbības kartībā, par ko puses vienojas. 11. Apmācības 11.1. Vajadzības gadījumā katra puse veicina otras puses personāla dalību jebkurā tās nodrošinātā apmācību programmā aviācijas drošības jomā. 11.2. Puses apmainās ar informāciju par materiāliem, kas saistīti ar apmācību programmām aviācijas drošības jomā, un vajadzības gadījumā koordinē apmācību programmu izstrādi un sadarbību šajā ziņā. 11.3. Saistībā ar darbībām, uz ko attiecas šā pielikuma 9. pants, puses sadarbojas, veicinot un koordinējot to, ka apmācību programmās piedalās stažieri no valstīm un reģioniem, kam kāda no pusēm sniedz tehnisko palīdzību. 12. Pārskatīšana 12.1. Puses regulāri pārskata šā pielikuma īstenošanu un vajadzības gadījumā ņem vērā visas attiecīgās jaunākās politiskās un regulatīvās norises. 12.2. Jebkādu šā pielikuma pārskatīšanu veic Apvienotā komiteja, kas izveidota saskaņā ar sadarbības memoranda 7. pantu. 13. Stāšanās spēkā, grozījumi un izbeigšana 13.1. Šis pielikums stājas spēkā dienā, kad to pieņem Apvienotā komiteja, un paliek spēkā līdz tā izbeigšanai. 13.2. Sadarbības kārtība, par ko vienojas saskaņā ar šo pielikumu, stājas spēkā dienā, kad to pieņem Apvienotā komiteja. 13.3. Apvienotā komiteja vienojas par visiem saskaņā ar šo pielikumu pieņemtās sadarbības kārtības grozījumiem vai tās izbeigšanu. 13.4. Katra puse jebkurā laikā var izbeigt šo pielikumu. Šāda izbeigšana stājas spēkā pēc sešiem mēnešiem no dienas, kad saņemts rakstveida paziņojums, ar ko viena puse otrai pusei paziņo par izbeigšanu, ja vien minētais paziņojums par izbeigšanu netiek atsaukts, pusēm savstarpēji vienojoties pirms sešu mēnešu laika posma beigām. 13.5. Neskarot citus šā panta noteikumus, ja tiek izbeigts sadarbības memorands, vienlaicīgi izbeidz šo pielikumu un visus saskaņā ar to pieņemtos sadarbības noteikumus.” [1] OV L 232, 9.9.2011., 2. lpp. un OV L 121, 8.5.2012., 16. lpp. [2] OV L 232, 9.9.2011., 1. lpp. [3] OV L 121, 8.5.2012., 16. lpp. [4] OV L 121, 8.5.2012., 16. lpp. [5] Sadarbības memorandam tika piešķirts ikgadējais budžets 500 000 euro apmērā laikposmam no 2011. līdz 2013. gadam. [6] OV L 121, 8.5.2012., 16. lpp.